ธปท.ถกคลังหลังศาลรธน.พิจารณาพรก.กู้
ธปท.รอหารือคลังจะเดินหน้าเตรียมการเก็บเงินนำส่ง ตาม พ.ร.ก.ปรับปรุงหนี้ฯต่อหรือไม่ หลังมีการยื่นศาลรัฐธรรมนูญตีความ
6 ก.พ. 2555

ธปท.รอหารือคลังจะเดินหน้าเตรียมการเก็บเงินนำส่ง ตาม พ.ร.ก.ปรับปรุงหนี้ฯต่อหรือไม่ หลังมีการยื่นศาลรัฐธรรมนูญตีความ 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่ากรณีที่คณะตุลาการศาลรัฐธรรมนูญมีมติรับคำร้องของสส.ฝ่ายค้านและสว.ที่เข้าชื่อยื่นคำร้องขอให้วินิจฉัยการออกพระราชกำหนด(พ.ร.ก.)ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ.2555 และ พ.ร.ก.ให้อำนาจกระทรวงคลังกู้เงินเพื่อวางระบบบริหารจัดการน้ำและสร้างอนาคตประเทศ พ.ศ.2555 ขัดรัฐธรรมนูญหรือไม่นั้โดยกระบวนการเมื่อศาลรัฐธรรมนูญรับพิจารณา ก็ถือว่าการดำเนินการตามกฎหมายจะต้องหยุดชั่วคราว 
อย่างไรก็ตามในส่วนของกระบวนการในการดำเนินการต่อไปหรือไม่นั้น กระทรวงการคลังและธปท.คงต้องหารือกันอีกทีครั้งว่าจะดำเนินการต่อในเรื่องการเตรียมการเพื่อรองรับการเก็บเงินนำส่งตามพ.รก.ปรับปรุงหนี้ฯ หรือไม่
“ผมว่าการเตรียมการ อาจจะยังทำได้ เช่น การคำนวณเงินที่ใช้ชำระหนี้เงินต้น และดอกเบี้ย รวมถึงการคำนวณหรือเลือกอัตราเงินนำส่งที่เหมาะสม หรือ การหารือกันกับแบงก์ ก้ไม่น่าจะมีปัญหา แต่ก็ขึ้นอยู่กับท่านผู้ว่าการฯธปท.ว่า จะดำเนินการต่อไปหรือจะหยุดไว้ก่อน เพราะตามกฎหมายเมื่อ พ.ร.ก.ลงราชกิจจาก็เท่ากับมีผลบังคับใช้แล้ว แต่จากนี้ไปก็ขึ้นกับคำตัดสินของศาลรัฐธรรมนูญ ถ้าขัดก็แปลว่า ผลบังคับใช้ไม่มีตั้งแต่ต้น แต่หากไม่ขัด ก็หมายความว่า สิ่งที่เตียมการทำต่อได้เลย ไม่ต้องเริ่มต้นใหม่”นายเกริกกล่าว